O‘zbekiston va Tojikiston Zarafshon daryosida 2 ta GES quradi

O‘zbekiston va Tojikiston yetakchilari Markaziy Osiyoda suv resurslaridan camarali va adolatli foydalanish masalalarini muhokama qildi. 17-avgust, juma kuni O‘zbekiston Prezidenti matbuot xizmati tashkil qilgan matbuot markazida Shavkat Mirziyoyev va Emomali Rahmonning qo‘shma bayonoti translyatsiyasi bo‘lib o‘tdi, deya xabar beradi “Gazeta.uz”.

“Biz Tojikistonda Zarafshon daryosida umumiy quvvati 320 megavatt bo‘lgan ikki gidroelektr stansiyasini birgalikda qurish, shuningdek gidroelektrostansiyalar qurilishi to‘g‘risidagi hukumatlararo komissiya doirasida Sarez ko‘lining ichimlik suvidan foydalanish masalasini o‘rganish haqida ma’lum qilishga tayyormiz”, — dedi Shavkat Mirziyoyev.
U tojik tomonida yirik banklar xalqaro standartlaridan o‘tgan texnik-iqtisodiy asoslarga ega tayyor loyihalar mavjudligini ta’kidladi.
“O‘ylaymanki, mintaqaviy hamkorligimizda bu — gidrotexnik qurilish loyihasi — juda jiddiy masala bo‘ladi. Bir oz vaqt o‘tadi va biz ularni birgalikda barpo qilib, muammolarni birga bartaraf etamiz”, — deya ishonch bildirdi Prezident.